Det er mere sandsynligt, at statsministeren udskriver folketingsvalg, end at han fyrer sin miljøminister.

Det slår Lars Løkke Rasmussen (V) fast, efter at en samlet rød blok har stillet et mistillidsvotum, som De Konservative har erklæret sig enig i.

- Jeg kender udmærket positionerne. Får det mig til at afskedige min minister? Nej. Så er der det andet lidt mere sandsynlige udfaldsrum. Det er at udskrive folketingsvalg, siger Lars Løkke Rasmussen.

Læs også : Samlet rød blok stiller mistillidsvotum til Eva Kjer

Statsministeren håber dog, at han inden på onsdag, hvor de røde partiers mistillidsvotum formelt skal behandles i folketingssalen, kan nå at genoprette De Konservatives tillid til Eva Kjer Hansen.

- Jeg vil gerne give det en chance og forhandle en tillægsaftale, som forhåbentlig også kan føre til, at vi genopbygger den nødvendige tillid, siger Lars Løkke.

Fuld tillid til ministeren

På sit pressemøde i går sagde statsministeren, at ingen af de to muligheder var ønskværdige, men nu foretrækker han tilsyneladende et folketingsvalg frem for at fyre Eva Kjer Hansen.

- Jeg har fuld tillid til min minister. Det manglede bare. Hun har stået i spidsen for at gennemføre den politik, som ikke bare Venstre, men alle blå partier gik til valg på. Der er fremlagt fuldt ud – sådan som jeg kan bedømme det – alle relevante oplysninger til Folketinget, så det ville være en mærkelig, mærkelig konsekvens, siger Lars Løkke om muligheden for at fyre Eva Kjer Hansen.

Statsministeren vil cirka en time efter, at et blåt flertal i Folketinget i dag vedtager regeringens omdiskuterede landbrugspakke, indkalde partilederne fra de øvrige blå partier til forhandlinger om en grøn tillægsaftale til landbrugspakken.